《云山歌》
宋代·徐侨

云山窈兮风微，山径缭兮云依。
兰馨兮晨晞，松樛兮夕晖。
有禽兰摇其间兮不去，飞俛啄兮蔌薇。
昂吟兮绿筠枝，春与鼯腾兮秋莺与啼。
希鸾鹄兮志亦几，绝樊弋兮随所栖。
空碧临临兮山四围，泉咽咽兮流以时。
宁易地兮颍若箕，与世相忘兮幽人期。
山虽高兮步坦夷，云虽深兮光陆离。
胸洞洞兮陶然以怡，祗天命兮安厥宜。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。